open-index/open-wikipedia-markdown huggingface dataset:
הנדסת מים

[שמאל|ממוזער|250px|[סכר הובר, נבדה]]
**הנדסת [[מים]]** היא תחום התמחות בהנדסת סביבה והנדסה אזרחית, העוסקת בתכנון ועשייה הנדסית בתחומי המים.

## חשיבותם של המים
אף שהמים מכסים כשני שלישים משטח כדור הארץ, מיעוטם ראויים לשתייה, כאשר רובם הם מי ים מלוחים. המחסור במי שתייה מורגש במיוחד על רקע ההתחממות הגלובלית.

מומחים טוענים כי דווקא המים יהיו המשאב הראשון בחשיבותו בעולם, כפי שהיה הנפט בעבר.

עם הגידול המתמיד באוכלוסיית העולם, כך גוברת הדרישה להקמת תשתיות להובלה ולאספקה של המים. כבר כיום כשני מיליארד איש בעולם אינם בעלי גישה למקורות מים ראויים לשתייה.

## מהנדסי מים בתעשייה
**מהנדס משאבי מים וסביבה** הוא מהנדס בעל תואר בהנדסה אזרחית או סביבתית המתמחה ביישום עקרונות מדעיים לצורכי אספקת מים והבטחת איכותם.

מהנדסי מים בתחום ההידרוטכניקה וההנדסה הימית עוסקים בתכנון ההנדסי ובבנייה של תשתיות מים למיניהן כמו בריכות ומאגרי מים, משאבות, סכרים, נמלים וכדומה.

מהנדסי מים רותמים את ידיעותיהם בתחום הכימיה והביולוגיה כדי להבטיח מי שתייה באיכות ראויה, ועוסקים בניטור וטיהור המים מגורמים מזהים, מיקרואורגניזמים, מלחים ותרחיפים שונים. מיומנויות מהוות את היסודות בתחום התפלת מים וטיפול בשפכים.

בתחומי הנדסת הסביבה וההידרולוגיה מהנדסי מים מסייעים בשיקום מקורות מים, קידוחי בארות, ניקוז ולוקחים חלק בתכנון אזורי ואורבני (תכנון רגיש למים).

ניתן למצוא מהנדסי מים בחברות המפתחות צינורות להולכת מים ואביזרי צנרת (שסתומים, מסננים, אביזרים מנטרי לחץ).

מלבד זאת מהנדסי מים משתלבים בענפים מגוונים נוספים, כגון שרברבות, כיבוי אש, חקלאות ועוד.

## לימודי הנדסת מים בישראל
הנדסת מים נלמדת בטכניון בחיפה כחלק מהלימודים בפקולטה להנדסה אזרחית וסביבתית ובמכללה האקדמית כנרת בעמק הירדן. הלימודים נמשכים כארבע שנים ובסיומם מקבלים הבוגרים תואר B.Sc בהנדסת מים (טכניון) או הנדסת תעשיות מים (כנרת). במוסדות הנ"ל קיימות אף תוכניות לתואר שני בתחום. בפקולטה להנדסה אזרחית באוניברסיטת אריאל מתקיים מסלול תואר ראשון בהנדסה הידראולית למהנדסי הידרוטכניקה. במכללת סמי שמעון מתמחים סטודנטים להנדסה אזרחית במסלול הנדסה ימית.

בין הנושאים בתוכניות הלימודים הנ"ל ניתן למנות קורסים במכניקת הזורמים, כימיה של המים, מכניקה הנדסית, הידרולוגיה, טיפול בשפכים, הנדסת ניקוז, אוקיינוגרפיה הנדסית ועוד.

### תארים משיקים
במכללות להנדסאים שבפיקוח מה"ט מוכשרים הנדסאים במגמת טכנולוגיות מים. המכללה האקדמית תל חי מעניקה תארים במדעי המים, ובאוניברסיטה העברית מתקיימות תוכניות במדעי הקרקע והמים (תואר ראשון ושני) והידרולוגיה (תואר שני בלבד).

## קישורים חיצוניים

* 
* 
## הערות שוליים

קטגוריה:ערכים שבהם תבנית בריטניקה אינה מתאימה
הנדסת משאבי מים וסביבה
קטגוריה:מקצועות ההנדסה
רוטב בשאמל

[ממוזער|200px|שמאל|רוטב בשאמל משולב ב[לזניה]]
**רוטב בשאמל** (בצרפתית: **Sauce Béchamel**) הוא אחד מחמשת "רוטבי האם" - רוטבי היסוד של המטבח הצרפתי. הוא מורכב מחלב המעובה ברביכה לבנה. לרוטב נהוג להוסיף מלח, עלה דפנה ותבלינים כגון פלפל לבן ואגוז מוסקט.

הרוטב ככל הנראה הוזכר לראשונה בדפוס ב-1651 בספר **Le Cuisinier françois (1651),** מאת השף פרנסואה פייר דה לה וארן. לפי אגדה נפוצה הרוטב נקרא על שם המרקיז לואי דה בשאמל.

רוטב בשאמל משמש כבסיס למספר רב של רטבים אחרים בהם:
* רוטב מורניי (הכולל גבינת גרוייר)
* רוטב ננטואה (רוטב עם חמאה, חסילונים ושמנת)
* רוטב מוטרד (רוטב לבן עם חרדל)
* רוטב סווביז (רוטב בשאמל עם בצלים קצוצים)
* רוטב קארוזו שנוצר לראשונה באורוגוואי ומשם נדד למטבח האיטלקי

## קישורים חיצוניים

* ההיסטוריה של רוטב הבשאמל 
* חשיבות רוטב הבשאמל 

### מתכונים
* באתר "2eat"
* מתכון באנגלית

בשאמל
פוליוויניל פלואוריד

**פוליוויניל פלואוריד** (המוכר כ- PVF) הוא פולימר אשר נמצא בשימוש במוצרים כגון מעילי גשם, לוחות סולריים, מיתרים לכלי נגינה וציפויים פנימיים להנמכת טמפרטורה בכלי תעופה.

PVF הוא פלואורפולימר תרמו פלסטי בעל התבנית המולקולרית החוזרת:
Polyvinylfluorid.svg

הוא דומה מאוד במבנהו ל-PVC.

ל-PVF חדירות נמוכה בפני ממסים נדיפים, הוא נשרף מאוד לאט ובעל עמידות מצוינת בפני בליה.

ל-PVF עמידות בפני רוב הכימיקלים למעט קטון ואסטרים. ה-PVF זמין בצורת סרט במגוון של צבעים ותצורות לשימושי קצה שונים וגם בצורת שרף לציפויים מיוחדים. אין ל-PVF עמידות תרמית מספקת לשימוש בתבנית דימוי.

## קישורים חיצוניים
* 

קטגוריה:כימיה אורגנית
רוטב ברביקיו

ממוזער|200px|ברביקיו בנוסח סנט לואיס - הבשר מבושל ברוטב ברביקיו
ממוזער|200px|שמאל|רוטב ברבקיו המבוסס על רסק עגבניות
**רוטב ברביקיו** (באנגלית: **Barbecue sauce** או **BBQ sauce**) הוא רוטב המשמש להכנת בשר וירקות במצלה (גריל). הרוטב משתנה בהתאם לצורת ההכנה ויחס החומרים מרוטב נוזלי דליל, לרוטב סמיך. יש המשתמשים ברוטב זה על מנת לתבל טוגנים (צ'יפס) ולהכנת פיצה בטעם ברביקיו.

הרוטב משלב טעמים חריפים, מלוחים ומתוקים, ולרוב יש לו טעם מעושן. הרוטב מורכב מרסק עגבניות, חומץ, סוכר או דבש ותבלינים.

מקורו של הרוטב אינו ידוע, וככל הנראה התפתח במושבות הבריטיות בצפון אמריקה ומשם התפשט לאירופה. יש הסוברים שמקור הרוטב ברוטב חרדל שפיתחו מתיישבים מגרמניה שהגיעו אל מושבת קרוליינה הדרומית.

הייצור המסחרי הראשון של רוטב ברביקיו היה על ידי חברת היינץ בשנת 1948.

סוגי רוטבי הברביקיו שונים מאזור לאזור. בדרום ארצות הברית מקובלים רטבים המבוססים על חרדל וחומץ. באסיה מקובל רוטב המבוסס על קטשופ או על רוטב הויסין. באוסטרליה מייצרים רוטב ברביקיו משילוב של רוטב עגבניות ורוטב ווסטרשייר.

## קישורים חיצוניים

## הערות שוליים

ברביקיו
מברשת

ממוזער|שמאל|200px|מברשות לניקוי
**מברשת** היא כלי בעל מאחז (מקל או ידית) שבראשו סיבים, בעל גרסאות רבות, לשימושי ניקיון, לשימושים אמנותיים ועוד. מברשות הן פריט יומיומי ונפוץ, המשרתות מטרות רבות. כיום רובן עשויות מחומרים סינתטיים ועיצוביהן לרוב פונקציונליים אולם בעבר היו עשויות במגוון עיצובים, החל מיוקרתיים וכלה בהומוריסטיים, וממגוון חומרי גלם, החל מעץ וכלה בחומרי מותרות כגון שנהב, שריון צב ואף מתכות יקרות כגון כסף וזהב בשיבוץ אבני חן.

## מקור המילה
את המילה מברשת חידש אליעזר בן-יהודה. המילה נגזרה ממילים זרות (brush האנגלית, Bürste הגרמנית וכדומה), וממנה נוצר השורש ב־ר־שׁ. בגלגולה הראשון נהגתה המילה "מברשה".

## סוגי מברשות
* מכחולים – מברשות לאמנות
* מברשות לצביעת קירות
* מברשות לניקיון הבית, ביניהן מברשת אסלה, מאבק נוצות לניקוי אבק
* מברשת לניקוי בגדים, מברשת נעליים – לשימוש עם משחת נעליים
* מברשת שיער – להברשת השיער
* מברשת גילוח – למריחת קצף גילוח לפני הגילוח
* מברשות לניקיון הגוף – מברשת לציפורניים, מברשת לקרצוף בעת הרחצה, מברשת שיניים
* מברשות לטיפוח בעלי חיים, בעיקר לסוסים ולכלבים
* מברשות למוצרי-מזון, למשל להברשת ביצה על בצק.
* מברשות לתיפוף
* מנקה מקטרות – מברשת לניקוי מקטרות

בעבר היו משתמשים במברשות גם לכתיבה – את הכתב הסיני היו מציירים במברשת.


תמונה:Soap and brushes.jpg|מברשות וסבונים
תמונה:Spazzole-brushes.jpg|מברשות תיפוף
תמונה:Beekeeping bee brush.jpg|מברשת המשמשת כוורנים


תמונה:Toothbrush-20060209.JPG|מברשות שיניים
תמונה:Pinceaux chinois.jpg|מברשות כתיבה סיניות


## קישורים חיצוניים

* 
* 

## הערות שוליים

*
קטגוריה:כלי ניקוי
קטגוריה:טכניקות ציור
קטגוריה:צביעה
נובו-אוגריובו

**נובו-אוגריובו** (ברוסית: **Ново-Огарёво**) היא אחוזה באזור רובליובקה שבנפת אודינצובו, מחוז מוסקבה מערבית למוסקבה, הנחשבת למעון המגורים הרשמי ואחד מהמעונות הרשמיים של נשיא רוסיה.

## היסטוריה
הבניין המקורי נבנה במאה ה-19 לפי הנחיות סרגיי אלכסנדרוביץ', הנסיך הגדול של רוסיה, שהיה בעליו. המבנה נבנה בסגנון אנגלי, והיה מוקף בגן רחב-ידיים.

המשכן הנשיאותי שבנובו-אוגריובו נבנה בשנות ה־50 על בסיס אחוזה מהמאה ה־19, על פי הזמנה של גאורגי מלנקוב בהנחיית בתו, שהייתה אדריכלית. אך ב־1955 הודח מלנקוב מתפקידו, ומאז משמש האזור כמשכנם של האליטות של ברית המועצות ורוסיה ושל המנהיגים הסובייטים.

מאז 1991 היה האזור למשכן לחברי ממשלה, אף על פי שכמעט ולא השתמשו בו. בשנת 2000 הפך נשיא רוסיה ולדימיר פוטין את נובו-אוגריובו למעון נשיאותי רשמי עם בריכת שחייה וחומה בגובה 6 מטרים שמקיפה אותו. המעון שופץ, ומאז הוא נוהג לבלות שם את חלק מחופשותיו ולארח במשכן מדינאים זרים. במקביל, האזור הפך לאזור יוקרה עם רמת אבטחה גבוהה, ופקידים בכירים נוהגים לגור שם. גם כאשר ולדימיר פוטין כיהן כראש הממשלה, הוא המשיך להתגורר במשכן. משנת 2012 שוב הפך למעון מגורים נשיאותי.

מרחק קצר מנובו-אוגריובו שוכן פטרובו-דלנֶיֶה, כפר שבו התגורר חרושצ'וב עד מותו. משכן נשיאותי נוסף נמצא בזבידובו.
## גלריה

קובץ:Bill Clinton and Boris Yeltsin 1994.jpg|בוריס ילצין וביל קלינטון בנובו-אוגריובו, 1994.
קובץ:Vladimir Putin 13 June 2005-1.jpg|ולדימיר פוטין וטוני בלייר בנובו-אוגריובו, 2005.
קובץ:Vladimir Putin 24 May 2002-32.jpg|פוטין ובוש במעון, מאי 2002.
קובץ:RIAN archive 186607 German Chancellor Angela Merkel pays a working visit to Russia.jpg|פוטין ואנגלה מרקל, מרץ 2008.
קובץ:Barack Obama and Prime Minister Vladimir Putin.jpg|פוטין ואובמה, יולי 2009.
קובץ:Vladimir Putin and Koni-4.jpg|פוטין וכלבתו קוני, בחצר האחוזה.
קובץ:Vladimir Putin and Viktor Zolotov (2020-05-06).jpg|פוטין בחדר העבודה 


## קישורים חיצוניים

קטגוריה:מחוז מוסקבה: מבנים
קטגוריה:נשיאות רוסיה
קטגוריה:רוסיה: מעונות רשמיים
רוטב מורניי

**רוטב מורניי** (בצרפתית: **Sauce Mornay**) הוא רוטב בשאמל שנוספה לו גבינה מגוררת, כמו פרמזן או גרוייר או שילוב של גבינות כמו גרוייר, אמנטל וצ'דר.

הרוטב משמש לתיבול מאכלי ים וירקות.

הרוטב קרוי על שם הדיפלומט הצרפתי פיליפ דה מורניי, מושל סומיר. כאשר רוטב זה הומצא הוא התבסס על הוספת גבינה לרוטב ולוטה (שכן באותה עת טרם הומצא רוטב הבשאמל).

הרוטב הפך פופולרי לאחר שהוגש במסעדת לה גראן ופור שבפאלה רויאל בפריז במאה ה-19.

מנת עוף דיוואן מוגשת עם רוטב זה.

## קישורים חיצוניים

## הערות שוליים

מורניי
קטגוריה:מאכלים הקרויים על שם אישים
ציתר

שמאל|ממוזער|ציתר בעל סריגים
שמאל|ממוזער|ציתר ללא סריגים
ממוזער|שייטהולט (Scheitholt), ציתר מאזור גרמניה והרי האלפים
**צִיתָר** (גרמנית: **Zither**) הוא כלי מיתר קורדופוני אשר שימושו העיקרי הוא במוזיקת העם של ארצות דוברות גרמנית באירופה האלפית.

לציתר שתי גרסות עיקריות:
*ציתר בעל סריגים
*ציתר ללא סריגים

מקורו המשוער של השם ציתר הוא במילה היוונית קיתרה (κιθάρα), כלי נגינה בעת העתיקה אשר נוגן גם בארצות ערב (قيثارة). המילה גיטרה אף היא מאותו מקור.

לרוב, הציתר מכוון לסולם גדול או פנטטוני, בהתאם למספר המיתרים ולסגנון המוזיקה.

כל מיתר יכוון לתו ספציפי לפי הסולם הרצוי.

בתחום הבידור, מוכר הציתר בעיקר בזכות פסקול סרט הפילם נואר הקלסי "האדם השלישי". לציתר תפקיד סולו בולט באחד מהוולסים הידועים ביותר של המלחין יוהאן שטראוס הבן - "סיפורים מיערות וינה".

המילה ציתר משמשת גם כמונח כולל למשפחה גדולה של כלי נגינה בהם המיתרים אינם מתמשכים מעבר לתיבת התהודה. במשפחה זו הקאנון, הסנטור, הקנטלה, הדולצימר ועוד כלים רבים. ישנו סוג של ציתר מאפריקה שנקרא **ציתר אדמה**. הכנתו פשוטה ביותר: חופרים בור גדול באדמה ומותחים בין שני קצוות הבור מיתר, חלל הבור משמש כתיבת תהודה.

## קישורים חיצוניים

* אתר מעמיק בנושא ציתר ללא סריגים
* אתר נוסף על ציתר ללא סריגים
* ברדלי פיש, נגן ציתר ירושלמי
* 

## הערות שוליים

קטגוריה:כלי נגינה
קטגוריה:כלי מיתר
קטגוריה:כלי פריטה
טאורין

שמאל|ממוזער|250px|מבנה הטאורין
**טאורין** (**Taurine**) היא חומצה אורגנית שנוסחתה C2H7NO3S, המהווה מרכיב של מלחי מרה ומתפקדת גם כמוליך עצבי במערכת העצבים המרכזית.

בטאורין נעשה שימוש במספר ״משקאות אנרגיה״.

## גילוי
הטאורין התגלתה לראשונה בשנת 1827 על ידי המדענים האוסטרים פרידריך טידמן  ולאופולד גמלין, שבודדו אותה מכבד של שור.

### מקור השם
מקור השם "טאורין", במילה הלטינית "טאורוס", שמשמעותה "שור".

## תפקידיו בגוף
הטאורין נמצא בגוף באופן טבעי ברמה של 0.1% והוא משמש במספר תפקידים ותהליכים ביולוגיים ופיזיולוגיים, כולל נטייה של חומצות מרה, אנטי-חמצון, וייצוב קרום. כמו כן הוא משמש באפנון של איתות סידן, חיוני לתפקוד לב, כלי דם, וכן להתפתחות והתפקוד של שרירי שלד, הרשתית, ומערכת העצבים.

נבדקת ההשערה שטאורין ממלאת תפקיד בהאטת תהליכי הזדקנות ונכון לעתה אין אישוש מחקרי להשערה זו. אין המלצה לנטילת טאורין כתוסף תזונה.

## טאורין וצמחונים
הטאורין, המוכרת גם בשמה "חומצה דו-אמינואתנסולפונית", היא חומצה ממקור אורגני, הנמצאת ברקמות של בעלי חיים ובמיני בקטריות. מזון שמקורו בצומח אינו מכיל טאורין, כך שתזונה ללא מזון מן החי אינה מספקת טאורין.

## קישורים חיצוניים

* 
* 

## הערות שוליים

קטגוריה:חומצות
קתדרלת נואיון

**קתדרלת נואיון** (בצרפתית: **Cathédrale Notre-Dame de Noyon**) היא כנסייה קתולית בעיר נואיון שבצפון צרפת, שהייתה קתדרלה עד 1801 כשהדיוקסיה שלה אוחדה עם דיוקסיה שכנה.
הקתדרלה הייתה אחת מהראשונות שנבנו בסגנון גותי ודוגמה לסגנון הגותי המוקדם.

## היסטוריה
הקתדרלה הרומנסקית נשרפה ב-1131 והקתדרלה הגותית הנוכחית נבנתה בין השנים 1145–1235. הקתדרלה ניזוקה במהלך המהפכה הצרפתית (בין השאר פסלי הבישוף נופצו) ובמהלך מלחמת העולם הראשונה, דבר שהצריך כ-20 שנות תיקונים.

חזית הקתדרלה משלבת בין הסגנונות הגותי והרומנסקי. ישנה מבואה מקורה מהמאה ה-14 לפני הנרתקס ובה שלושה שערים. שני המגדלים המערביים הם מהמאה ה-13 ומעולם לא הושלמו. שני קצוות בית הרוחב, כמו כן בית המקהלה, מסתיימים באפסיסים חצי-עגולים, דבר המקנה לקתדרלה מבנה תלתני. הספינה הראשית בת שלושת האגפים משתרעת לאורך 102 מטר ומתנשאת לגובה 21.5 מטר. כמו לקתדרלות הבנויות בסגנון גותי מוקדם, גם לקתדרלה זו קמרונות סקספרטיט בעלי 6 צלעות (שנבנו מחדש ב-1293 אחרי שרפה) ומבנה קיר בעל 4 אזורים (תמונה): קומת קשתות, גלריה, טריפוריום וקומת תאורה. הקיר התומך באזור הגלריה מוגבה, דבר שאפשר להגביה את המבנה ולהציב את התמיכות הדואות, שהיו אז קונספט חדשני, יותר גבוה. התמיכות הדואות שוחזרו במאה ה-19 בסגנון המאה ה-12. במאה ה-14 נוספו קפלות צידיות בצד הצפוני ובמאה ה-15 בצד הדרומי.

העיטורים הפיסוליים בקתדרלת נואיון אחידים, לעומת האינדיבידואליות של העיטורים הרומנסקיים. מטרת האיחוד היא ליצור מכונה בה הפרט משרת את הכלל ונותן תנופה למבנה. כיום עיטורים ופסלים רבים הושחתו ונהרסו במהלך השנים ובמיוחד במהלך המהפכה הצרפתית.

מצפון לקתדרלה ישנו קלויסטר יפה מ-1230 ולידו בית מועצת הקתדרלה (Chapter House), גם הוא מסביבות 1230.

## גלריה

Dehio 361 Noyon Cathedrale.jpg|תוכנית הקתדרלה
Image:Cathédrale de Noyon.jpg|החזית המערבית
Image:Chevet et bibliothèque de la cathédrale de Noyon.JPG|מזרח הקתדרלה, מבט מצפון
Image:Cathédrale de Noyon -dallage du choeur.JPG|ריצוף בבית המקהלה
File:Noyon (60), cathédrale Notre-Dame, nef, vue vers l'est 2.jpg|הספינה הראשית, מבט מזרחה
File:Noyon (60), cathédrale Notre-Dame, nef, vue vers l'ouest 3.jpg|הספינה הראשית, מבט מערבה
File:Interior detail of the Cathedral of Noyon 2007-05-06-04.jpg|מבנה הקיר בספינה הראשית
File:Interior detail of the Cathedral of Noyon 2007-05-06-13.jpg|מבנה הקיר בספינה הראשית
File:Noyon Ex-Cathedrale Notre-Dame Innen Gewölbe 1.jpg|הקמרונות
File:Noyon Ex-Cathedrale Notre-Dame Innen Gewölbe 2.jpg|הקמרונות


## ראו גם

* אדריכלות גותית
* קתדרלת סנס (1142)
* קתדרלת שארטר (חזית: 1145)
* קתדרלת לאן (1160)
* קתדרלת נוטרדאם דה פארי (1163)

## קישורים חיצוניים

* מידע ותמונות על קתדרלת נואיון, באתר Structurae.de
* תמונות מהקתדרלה והקלויסטר שלצידה
* תמונות של הקתדרלה

קטגוריה:ערכים שבהם תבנית בריטניקה אינה מתאימה
נואיון
קטגוריה:פיקרדי: מבנים
קטגוריה:או-דה-פראנס: מבנים
לה צ'וצ'ארה (סרט)

שמאל|ממוזער|250px|כרזת הסרט "לה צ'וצ'ארה"
שמאל|ממוזער|250px|סופיה לורן ואליאונורה בראון בתמונה מהסרט
**לה צ'וצ'ארה** (באיטלקית: **La ciociara**) הוא סרטו של הבמאי ויטוריו דה סיקה משנת 1960, בכיכובה של סופיה לורן, המתבסס על הרומן "שתי נשים" מאת הסופר האיטלקי אלברטו מורביה. הרקע לסרט הוא האירוע ההיסטורי המכונה ההשתוללות במונטה קאסינו.

בשנת 1988 הופק גם סרט טלוויזיה בשם זה.

## עלילת הסרט
עלילת הסרט נפתחת בשנת 1944 ברומא. העיר תחת הפצצות בעלות הברית. ברחובות מסתובבות שמועות על שביתת נשק קרובה. ברקע, שומעים אווירונים טסים בשמים, רעש של הפצצות וענני אבק עולים מהמקומות שנפגעו. נפגעת גם החנות של האלמנה צ'זירה (סופיה לורן). (בהמשך תגלה שגם דירתה נפגעה). יחד עימה בחנות נמצאת בתה, בת ה-13- רוזטה (אליאונורה בראון). הבת נבהלת מאוד מרעש ההפצצות והאמא מחליטה לברוח אל עיר מולדתה פונדי (Fondi) באזור צ'וצ'אריה. צ'זירה מתייעצת על כך עם ג'ובאני שהיה חבר של בעלה, ומבקשת ממנו לשמור על החנות שלה בהיעדרה מרומא. באותה הזדמנות לוחץ עליה ג'ובאני הנשוי שתשכב עימו, וצ'זירה שתמיד נמשכה אליו מתפתה ונעתרת לו כשכל בקשתה היא שלא יספר על כך לבתה.

האם והבת בורחות מרומא ונוסעות ברכבת עמוסה חיילים גרמנים. כשהן ברכבת לנאפולי, מסילת הברזל נהרסת והן ממשיכות ברגל עד הגיען ליעדן, אזור הילדות של צ'זירה. בכפר הן פוגשות במיקלה (ז'אן-פול בלמונדו), צעיר משכיל ואידיאליסט. רוזטה מתאהבת במיקלה ואילו מיקלה מתאהב בצ'זירה. קרוב לתם הקרבות מיקלה מתעתד לעזוב את הכפר אך הוא נלקח בכח על ידי קבוצת חיילים גרמנים נסוגים כדי שיראה להם את הדרך. לאחר כיבוש האזור בידי בעלות הברית, מחליטות צ'זירה ובתה לצאת חזרה לרומא. בדרך הן נכנסות ללון בכנסייה נטושה. אל המבנה מגיעים חיילי גוּמיֶה, חיילים מרוקאים מצבא צרפת, ומכים ואונסים אותן, מול הציור על הקיר של "הבתולה הקדושה". רוזטה מאבדת את שפיותה, ומפתחת אפתיה קיצונית שמדאיגה את אמה מאוד. היא מסרבת לדבר עם אמה ומונעת ממנה לגעת בה אך יוצאת לבילוי לילי בחברת צעיר מקומי. האם מכה אותה בכעס אך נשברת ומספרת לבתה שמיקלה נירצח על ידי הגרמנים. רוזטה נשברת ופורצת בבכי והסרט מסתיים כששתי הנשים מתחבקות ובוכות, אות לכך שרוזטה יצאה מן האדישות ושבה לעצמה, ושתיהן יחד יתמודדו עם הכאב.

הספר הנושא שם זה, "לה צ'וצ'ארה" (בתרגום לעברית שמו "שתי נשים"), מדגיש את האופי של בת הכפר. מורביה קרא כך ליצירתו כדי להדגיש את מוצאה הפשוט של הגיבורה. תושבי אזור צ'וצ'אריה ידועים בבורותם ובהליכות החיים הפשוטות. תושביהם היו רועי צאן וחייהם היו חיי עוני עם אחוז אנאלפביתים גבוה. הכינוי *לה צ'וצ'ארה* - בת כפר מאותו מרחב - אינו מבטא רק בחורה שנולדה במקום זה אלא גם את האופי הסטריאוטיפי המיוחס לה. גיבורת הספר היא אישה פשוטה אבל יש לה ערכים של מוסר שהסופר ביקש להדגיש. בספר מתואר מה קרה ברומא אחרי מות בעלה ומה התרחש במפגש שלה עם אירועי המלחמה, והסוף הטוב, הבחור מהכפר המצליח להוציא את הנערה מהמסלול שהיה צפוי לה.

## פרסים
הסרט זכה בארבעה פרסים בינלאומיים, שניים מהם בפסטיבל קאן (1961). הסרט זכה בפרס אוסקר לשחקנית הטובה ביותר. הייתה זו הפעם הראשונה ששחקנית, סופיה לורן, זוכה בפרס בסרט שאינו דובר אנגלית.

## קישורים חיצוניים

* 
* שלוש הדקות הקשות של הסרט, You Tube
* הקישור לעיל ואזכור- אמצעי תקשורת צרפתי

קטגוריה:סרטי 1960
קטגוריה:סרטים איטלקיים
קטגוריה:סרטים מבוססי ספרים
קטגוריה:סרטי דרמה
קטגוריה:סרטי מלחמת העולם השנייה
קטגוריה:סרטי סופיה לורן
קטגוריה:סרטי ויטוריו דה סיקה
ריטה דאב

שמאל|ממוזער|ריטה דאב
**ריטה פראנסס דאב** (אנגלית: Rita Frances Dove; ) היא משוררת אפרו-אמריקאית.

## חייה
ריטה דאב נולדה בעיר עקרון שבמדינת אוהיו, בארצות הברית. היא בת למשפחה של כימאים שחורים, שעבדו בתעשיית הצמיגים. הייתה תלמידה מצטיינת בתחומי הלשון האנגלית וספרותה, וזכתה למלגות חשובות במהלך לימודיה. את התואר הראשון השלימה באוניברסיטת מיאמי באוהיו. אחר כך יצאה להמשך לימודיה באוניברסיטת איווה. היא זכתה במלגה על שם פולברייט, יצאה לגרמניה ללימודיה ונישאה שם לבעלה הגרמני, הסופר פרד וייבן. לזוג יש שתי בנות. מאז שנת 1989 ריטה דאב מרצה ומלמדת שירה ואנגלית באוניברסיטת וירג'יניה, שבעיר שארלוטסוויל.

שירתה, שנדפסה בשבעה קובצי שירה, הקנתה לה פרסום נרחב ואוהדים רבים מאוד. מגוון נושאי שירתה ובחירת המילים שלה המאפשרת דייקנות בתיאור רגשות מורכבים יוצרת סגנון שירתי מקורי, זוהר וייחודי.

ריטה דאב זכתה בכיבודים רבים על הישגיה השיריים. ובהם "שרת השירה" האמריקאית, בשנים 1993 עד 1995. ובשנים 2004 עד 2006 הייתה גם שרת השירה של מדינת וירג'יניה. וכן התמנתה ליועצת שירה לספרית הקונגרס. ריטה דאב היא גם כלת פרס פוליצר 1987. היא המשוררת השחורה השנייה שזכתה לכבוד הזה.

היא פרסמה שבעה קובצי שירה, ובהם הקובץ המפורסם "תומאס ובעולה", שבשלו זכתה בפרס פוליצר. שירתה תורגמה לכמה לשונות, ובהן גם העברית. שירים בודדים משלה נדפסו בכתבי עת ספרותיים בארץ, וספרה "ארוחת בוקר של אלופים" תורגם בידי המשורר והמתרגם משה דור, ויצא בהוצאת "קשב לשירה". בשנת 1979 ביקרה בישראל בחברת בעלה, והשיר המובא כאן הוא מרשמי ביקורה.

## שיר לדוגמה של ריטה דאב

## ספרה של ריטה דאב בעברית
***ארוחת בוקר של אלופים**, שירים, מאנגלית משה דור, קשב לשירה תל אביב 2001.

## קישורים חיצוניים

* 
* 
* 
* 

קטגוריה:סגל אוניברסיטת וירג'יניה
קטגוריה:זוכי מדליית מדעי הרוח
קטגוריה:בוגרות אוניברסיטת מיאמי באוהיו
קטגוריה:בוגרי אוניברסיטת מיאמי באוהיו
קטגוריה:בוגרות אוניברסיטת איווה
קטגוריה:בוגרי אוניברסיטת איווה
קטגוריה:משוררות אפרו-אמריקאיות
קטגוריה:משוררים אפרו-אמריקאים
קטגוריה:זוכות פרס פוליצר: שירה
קטגוריה:זוכי המדליה הלאומית לאמנויות
קטגוריה:אמריקאיות שנולדו ב-1952
קטגוריה:אמריקאים שנולדו ב-1952
בגט

**בגט** (מצרפתית: **Baguette**, "מקל קטן", מכונה גם **לחם צרפתי**) הוא לחם צר וארוך בעל קרום פריך מאוד. בגט סטנדרטי הוא ברוחב 5–6 ס"מ, בגובה 3–4 ס"מ ואילו אורכו עשוי להגיע עד כדי מטר שלם.

260px|ממוזער|שמאל|בגט

בישראל נמכרים בגטים במרבית המרכולים והמאפיות. בגטים קצרים משמשים להכנת כריכים. בישראל מכנים אותם לפעמים "חצי בגט" והם נמכרים בדוכני מזון מהיר עם מילויים שונים.

בצרפת מורחים על פרוסות בגט פטה או גבינות. בארוחת בוקר קונטיננטלית בצרפת מורחים ריבה על פרוסות בגט ומטבילים אותן בקערת קפה או שוקו חם.

פרוסות בגט חתוכות באלכסון משמשות, בשל צורתן היפה וגודלן הקומפקטי, כבסיס למתאבנים של כריכונים פתוחים מעוצבים. פרוסות בגט משמשות גם לקליית צנימים, למשל כליווי לסלט ירוק או מרק בצל.

הבגט הוא תולדה של לחם שפותח בווינה באמצע המאה ה-19, כאשר הוכנסו לראשונה לשימוש תנורי הקיטור, שאיפשרו את אפיית הקרום הפריך עם התוך הלבן המחורר, המאפיינים את הבגט גם כיום. החל מאוקטובר 1920 נמנע מהאופים הווינאים על פי חוק לעבוד לפני 4:00 בבוקר, כך שלא היה להם מספיק זמן לאפות את הלחם המסורתי, העגול לעיתים, עד שעת ארוחת הבוקר. הבגט הצנום פתר את הבעיה, בהיותו מהיר יותר להכנה ולאפייה.

אגדה אורבנית (שהופרכה) לגבי מקור הבגט מייחסת את המצאתו לצבא נפוליאון במהלך מלחמת רוסיה-צרפת בשנת 1812. ייתכן שהאגדה נוצרה בתעשיית הפרסום הניו יורקית. לפי אגדה זו, החיילים הצטוו לקחת עימם בגדים נוספים בשל הקור הרוסי וכך נשאר פחות מקום לכיכרות לחם, ולכן אפו לחם ארוך שניתן לאחסנו בשרוולי מכנסיהם. האגדה מופרכת בין השאר משום שידוע שלצבא נפוליאון היו יחידות אפייה ניידות, כך שלא סביר שכל חייל היה צריך לדאוג ללחם עבור עצמו. בנוסף, מראה מדי החיילים, בעלי המכנסיים הצרים ששוליהם טמונים במגפיים, די בו כדי להפריך את האגדה אודות מקום פנוי להטמנת בגט.

בשנת 2022 הכיר ארגון אונסק"ו בידע להכנת הבגט כמורשת תרבותית בלתי מוחשית.

הבגט מזוהה עם צרפתים פעמים רבות, לעיתים כסטריאוטיפ.

## קישורים חיצוניים

* באגט שום, מאתר "על השולחן"
* בגט צרפתי - הסבר מפורט על הכנתו מלווה בצילומים רבים, מפורום "גורמה וגסטרונומיה" בתפוז אנשים
* 
* 
* The perfect French baguette - מאתר ה-BBC
* אמנון דירקטור, איך כבש אופה מסרי לנקה את המקום הראשון בתחרות הבאגט הכי טוב בפריז?, באתר הארץ, 18 במאי 2023

## הערות שוליים

קטגוריה:סוגי לחם
קטגוריה:המטבח הצרפתי: מאפים
קטגוריה:מילים וביטויים בצרפתית
אמן (שיר של ליאורה)

"**אָמֵן**" הוא פזמון שייצג את ישראל באירוויזיון 1995. את הפזמון כתבה חמוטל בן זאב והלחין משה דץ. הוא בוצע על ידי ליאורה סימון, שהייתה אלמונית עד לקדם האירוויזיון של אותה השנה.

הפזמון הוא מעין תפילה לאלוהים להגנה ולשלום, ומקור שמו במילה "אמן" החוזרת פעמים רבות במהלך תפילות, ומהווה הסכמה לנאמר קודם לכן.

הפזמון זכה במקום ה-8 מתוך 23 באירוויזיון ובמקום השמיני במצעד הפזמונים העברי השנתי של רשת ג'.

## קישורים חיצוניים

* 
* השיר "אמן" באתר היוטיוב

קטגוריה:שירי אירוויזיון 1995
קטגוריה:שירי קדם-האירוויזיון
קטגוריה:שירי ישראל באירוויזיון
קטגוריה:שירים בעברית
קטגוריה:שירים שנכתבו על ידי חמוטל בן זאב
קטגוריה:שירים שהולחנו על ידי משה דץ
ארוחת בוקר קונטיננטלית

ממוזער|ארוחת בוקר קונטיננטלית
ממוזער|ארוחת בוקר קונטיננטלית מעגלת שירות
**ארוחת בוקר קונטיננטלית** היא ארוחת בוקר הנפוצה בעיקר בבתי מלון באירופה אך גם בצפון אמריקה ובמקומות נוספים בעולם. שמה נובע מהתפיסה האנגלית של אירופה כיבשת ("קונטיננט") בניגוד לאי הבריטי, ואת הארוחה האירופאית כאנטיתיזה לארוחת הבוקר האנגלית.

הארוחה הקונטיננטלית היא ארוחה קלה, הכוללת קפה (לרוב בחלב), שוקו או מיץ, דברי מאפה כגון קלי, קרואסון או בריוש, לעיתים עם ממרח מתוק כמו ריבה או קרם שוקולד. 

## קישורים חיצוניים

קונטיננטלית
בוקר קונטיננטלית
מנואל בלום

**מנואל בלום** (בספרדית: **Manuel Blum**; נולד ב-26 באפריל 1938) הוא מדען מחשב יהודי-אמריקאי, זוכה פרס טיורינג לשנת 1995 על תרומתו הרבה ליסודות של תורת הסיבוכיות החישובית ויישומיה לקריפטוגרפיה ובדיקת תוכניות.

## קורות חיים
בלום נולד בקראקס, ונצואלה להורים יהודים. בלום למד ב-MIT לקראת תואר ראשון ושני במדעי המחשב והנדסת חשמל, אותם סיים ב-1961.
לאחר מכן עבר להתמקד במתמטיקה, וסיים דוקטורט בתחום תחת הנחייתו של מרווין מינסקי ב-1964.

במהלך הקריירה שלו היה שייך לסגל המחלקה למדעי המחשב באוניברסיטת קליפורניה בברקלי ואף עמד בראש המחלקה. הוא שהה בברקלי עד 1999.

לאחר מכן עבר בלום ללמד באוניברסיטת קרנגי מלון, תפקיד בו כיהן עד 2018. אשתו לנור ובנו איברים אף הם פרופסורים למדעי המחשב באותה המחלקה.

בין תלמידיו נמנו לאונרד אדלמן, שפי גולדווסר וסילביו מיקאלי, שאף הם זכו בפרס טיורינג, מוני נאור, מהמחלקה למדעי המחשב במכון ויצמן ורונית רובינפלד מהמחלקה למדעי המחשב באוניברסיטת תל אביב. אחד מתלמידיו של בלום, פרופסור לואיס פון אהן (שאיתו טבע את המונח CAPTCHA), הוא ממייסדי פלטפורמת  דואולינגו ללימוד שפות.

## קישורים חיצוניים

* 

* 
* 

קטגוריה:מדעני מחשב אמריקאים
קטגוריה:מדעני מחשב יהודים
קטגוריה:קריפטוגרפים אמריקאים
קטגוריה:קריפטוגרפים יהודים
קטגוריה:זוכי פרס טיורינג יהודים
קטגוריה:חברי האקדמיה הלאומית להנדסה של ארצות הברית
קטגוריה:בעלי תואר דוקטור מהמכון הטכנולוגי של מסצ'וסטס
קטגוריה:סגל אוניברסיטת קליפורניה בברקלי
קטגוריה:סגל אוניברסיטת קרנגי מלון
קטגוריה:יהודים חברי האקדמיה הלאומית למדעים של ארצות הברית
קטגוריה:יהודים ונצואלים
קטגוריה:מהגרים מוונצואלה לארצות הברית
קטגוריה:אמריקאים שנולדו ב-1938
בליינד מלון

**בליינד מלון** (cאנגלית: **Blind Melon**) היא להקת רוק אשר הוקמה בתחילת שנות ה-90 כאשר החל עידן הגראנג'.

## היסטוריה
בליינד מלון הוקמה על ידי שאנון הון, סולן הלהקה, כשהיה בן 20, בשנת 1989 בלוס אנג'לס, קליפורניה. שאר חבריה היו מאינדיאנה, מיסיסיפי ופנסילבניה. בשנת 1991 חתמה הלהקה בלייבל "Capitol Records" והקליטה Demo, אשר בסופו של דבר לא יצא לאור.

תקליטם הראשון הנקרא על שם הלהקה יצא בשנת 1992. בשל הקשר ההדוק בין סולן הלהקה ובין סולן להקת Guns N' Roses, אקסל רוז, הצליחה הלהקה לפרוץ לתודעה האמריקאית, עם שחרור הסינגל "No Rain".

אלבומה השני של הלהקה, "Soup", יצא בשנת 1995 אך לא הצליח במכירות למרות הביקורות הטובות.

סופה של הלהקה הגיע במהלך סיבוב הופעות בארצות הברית כאשר סולן הלהקה נמצא מת, בשל מנת יתר של קוקאין באוקטובר 1995. הלהקה המשיכה לפעול רשמית עד 1999 ללא הון והוציאה עוד תקליט ב-1996 בשם "Nico".

בשנת 2008 הצטרף ללהקה טראוויס וורן כסולן, והלהקה הוציאה את האלבום For My Friends.

## דיסקוגרפיה

### אלבומים
* Blind Melon  (1992)
* Soup  (1995)
* Nico  (1996)
* For My Friends  (2008)

### אלבומי אוסף
* Classic Masters: Blind Melon  (2002)
* The Best of Blind Melon  (2005)

### אלבומי הופעה חיה
* Live at the Palace  (2006)

## קישורים חיצוניים

קטגוריה:להקות גראנג' אמריקאיות
קטגוריה:להקות רוק אמריקאיות
קטגוריה:אמני קפיטול רקורדס
קטגוריה:להקות שהוקמו בשנת 1990
אלון (פירושונים)

קטגוריה:שמות משפחה עבריים
קטגוריה:שמות פרטיים עבריים לגברים
קטגוריה:שמות פרטיים שמקורם בצמחים
מחנה ישראל (עמק יזרעאל)

שמאל|ממוזער|250px|המבנה ההיסטורי בלב השדות[שמאל|ממוזער|250px|בית "מחנה ישראל", [2010]]
[תצפית ל[הר תבור ממגדל התצפית של הבניין|שמאל|ממוזער|250px]]
[ה[חרדים החלוצים|שמאל|ממוזער|250px]]
**מחנה ישראל (דברת)** היה קומונה של חברי תנועת עזרא יחד עם משפחות נוספות שהתארגנו לקראת חיי קיבוץ. אנשי הקבוצה התיישבו על אדמה שנרכשה על ידי אגודת ישראל בשנת 1925 בעמק יזרעאל, ליד קיבוץ דברת של היום. שריד מ"מחנה ישראל" נותר עד היום: מבנה מסויד לבן בן שתי קומות, מערבית לפונדק דברת. כעבור שנים אחדות תכננו פעילים באגודת ישראל להקים במקום ישוב חרדי שבו תתגוררנה 300 משפחות אשר תעסוקנה בחקלאות ובתעשייה זעירה. הניסיון לא צלח, האדמות הועברו לחזקת הקרן הקיימת לישראל. במוזיאון של קיבוץ דברת ישנם מסמכים ותמונות העוסקים במחנה ישראל.

המבנה נקרא על ידי תושבי המקום (אחוזת ברק ודברת) ״הבית הלבן״

## תולדות המקום
השטח נרכש מערביי הסביבה. האדמה חולקה ל-300 חלקות. אלו נמכרו ליהודים במזרח אירופה, רובם מהעיר לודז'. בשנת 1925 עלו ארצה 18 משפחות אשר ניסו להקים במקום משק חקלאי. קבוצה זו עזבה את המקום עקב בעיות פרנסה וביטחון. אז הוחלט ליישב במקום גרעיני התיישבות חרדיים ולמקום עלו כשלוש קבוצות של חלוצים. האחרונה שבהן עזבה את המקום בשנת 1938. המתיישבים התפזרו, חלק קטן מהם הצטרף לקיבוצים החילוניים בסביבה, עקב אכזבתם מטיפול מוסדות אגודת ישראל בארץ בהם.

המבנה נמסר לנוטרים ממשטרת היישובים העבריים אשר שמרו על קו צינור הנפט כירכוכ-חיפה, שהוצת פעמים במאורעות 1939-1936. כן שימש הבניין בסיס ליציאה של פלוגות הלילה של אורד וינגייט שפעלו נגד הכנופיות באותה תקופה. בתום מלחמת העולם השנייה הוחרם הבניין על ידי הממשלה הבריטית ונמסר ללגיון הערבי שהיה אז בתפקידי שיטור בארץ ישראל. עם יציאת הבריטיים את הארץ המבנה נעזב.

ב-6 באפריל 1948 הגיעו אליו חברי קיבוץ דברת, שהקימו את הקיבוץ החדש על גבעה קרובה. במוזיאון הקיבוץ נשמרים מסמכים רבים על התקופה החרדית של "מחנה ישראל".

בסוף שנות ה-90 הוקם במקום יישוב קהילתי בשם אחוזת ברק. משרד המכירות לבתי היישוב שוכן במבנה של מחנה ישראל.

המועצה לשימור מבנים ואתרי התיישבות נטלה את המבנה תחת חסותה, אולם עד לשנת 2009 לא נעשו במקום פעולות תחזוקה.

## לקריאה נוספת

* צבי אילן, **ארץ חמדה**, עם עובד - תרבות וחינוך, 1978.
* זאב וילנאי, **[[מדריך ארץ ישראל]] - חיפה, העמקים, הגליל והחרמון**, הוצאת תור ארץ ישראל, 1948.
* עדה גבל, **חרדים ואנשי מעשה** - פועלי אגודת ישראל 1933–1939, יד יצחק בן צבי, 2018.

## קישורים חיצוניים

* מנחם פרוש, שרשרת הדורות בתקופות הסוערות, כרך ב' פרק רביעי עמוד 300 ואילך.
* יוסף קופלוביץ, '''אגודת ישראל עולה בחומה''', היישוב מחנה ישראל בעמק יזרעאל, עת־מול 227
* 
* 
* מיכאל יעקובסון: תמונות המבנה וסקירה אדריכלית באתר 'חלון אחורי', 4/2010.

## הערות שוליים

קטגוריה:יישובים בארץ ישראל טרם קום המדינה
קטגוריה:יישובים שננטשו
קטגוריה:אתרי מורשת במחוז צפון
קטגוריה:אגודת ישראל
קטגוריה:יישובי פועלי אגודת ישראל
ממרח

[ממוזער|שמאל|200px|[חמאת בוטנים]]
[ממוזער|שמאל|200px|[גבינת שמנת על בייגל]]
[שמאל|ממוזער|200px|ממרחי [טפנד]]
**ממרח** הוא מזון מוצק אך רך במרקם שמאפשר מריחתו בשכבה אחידה (פחות או יותר) על פרוסת לחם או על מאכלים אחרים, להוספת טעם. קיימים ממרחים בכל הטעמים - ממתוקים עד מלוחים וחריפים.

## סוגי ממרחים
ממרחים עשויים ממגוון חומרי גלם, ביניהם מוצרי חלב כמו חמאה, שמנת וגבינה (למשל ממרח ליפטאואר), פירות, כמו ריבה וג'לי, ממרחי ירקות או קטניות, כגון באבא גנוש, גואקמולה, מטבוחה, ממרחי בשר כמו פאטה (מכבד) ושמאלץ, ממרחי ביצים כמו סלט ביצים ואפילו ממרחי שמרים כמו מרמייט.

שמות ממרחים כוללים לעיתים את המושגים "סלט", "קרם", "חמאה". הגבול בין ממרחים למטבלים או רטבים עמום למדי. דוגמאות למאכלים הנמצאים על גבול זה הם חומוס, ממרח זיתים ("טפנד"), מיונז ורוטב חמוציות (הנאכל עם תרנגול הודו בחג ההודיה האמריקאי).

בישראל של תקופת הצנע הומצא ממרח "חצילים בטעם כבד" שנועד לספק תחליף לכבד קצוץ. מאכל זה הוא אחד הבודדים מתקופה זו שעדיין נפוץ במטבח הישראלי.

ממרח שוקולד אהוב מאוד על ילדים במדינות שונות, ביניהן ישראל. נמרח כמילוי לכריכים ואף כציפוי לעוגות.

ממרח הילדים האולטימטיבי בארצות הברית הוא צירוף של שני ממרחים הנמרחים זה על גבי זה על הלחם - כריך חמאת בוטנים וריבה.

הממרח הלאומי של ארגנטינה הוא ריבת חלב. הוא נמרח לא רק על לחם וכמילוי או ציפוי לדברי מאפה אלא אפילו על גבינה צהובה.

## ראו גם
* סכין חמאה

## קישורים חיצוניים

* ממרחים, באתר הנטורופתיה הישראלי
* ממרחים ומטבלים, באתר "על השולחן"
* 
* רטבים ומטבלים, באתר וואלה

*
קטגוריה:מאכלים
מארק גרנובטר

**מארק גרנובטר** (באנגלית: **Mark Granovetter**; נולד ב-20 באוקטובר 1943) הוא סוציולוג אמריקאי שהגה מספר תאוריות מהמשפיעות ביותר בסוציולוגיה המודרנית מאז 1970. הוא ידוע בעיקר בזכות עבודתו בתחומי ניתוח הרשתות החברתיות והסוציולוגיה הכלכלית, ובפרט בזכות התאוריה שלו אודות תפוצת המידע בקהילה, הידועה בשם "עוצמתם של קשרים חלשים".

גרנובטר קיבל תואר ראשון מאוניברסיטת פרינסטון ודוקטורט מאוניברסיטת הרווארד. כיום הוא פרופסור באוניברסיטת סטנפורד. בעבר הוא עבד באוניברסיטת נורת'ווסטרן, באוניברסיטת מדינת ניו-יורק בסטוני ברוק ובאוניברסיטת ג'ונס הופקינס.

## עבודות עיקריות
### עוצמתם של קשרים חלשים
עבודתו המפורסמת ביותר של גרנובטר היא "עוצמתם של קשרים חלשים", והיא נחשבת לאחת העבודות רבות ההשפעה שנעשו אי פעם בתחום הסוציולוגיה. בעבודתו זו הוא הציג את הטענה שבתחומים כמו שיווק או פוליטיקה, קשרים חלשים מאפשרים גישה לאוכלוסיות שאינן נגישות דרך קשרים חזקים, ושהם תורמים יותר להפצת מידע בין אנשים.

גרנובטר עמד בחזית המחקר בתחום הסוציולוגיה הכלכלית מאז פרסום מאמרו בתחום בשנת 1985. פרסום המאמר הציב אותו כמצדד בעמדה לפיה יחסים כלכליים בין אנשים ובין חברות שזורים ברשתות חברתיות של ממש, ואין להם קיום בשוק אידיאלי מופשט. כיום הוא עוסק בכתיבת מסה בשם "Society and Economy".

### מודל הסף
גרנובטר חקר כיצד נוצרים טרנדים ואופנות חולפות, והציע במאמרו משנת 1978 את **מודל הסף**, לפיו דיפוזיה ברשת תלויה בסף שיש לכל צומת בו. הוא הדגים כיצד שינויים קטנים בסף של צמתים בודדים עשויים לשנות את ההתנהגות הכוללת של המערכת. מודל הסף קיבל פרסום רב מחוץ לקהילה המדעית בספרו של מלקולם גלדוול, **נקודת המפנה**.

## קישורים חיצוניים
* 

* דף הבית של מארק גרנובטר באתר אוניברסיטת סטנפורד

* "The Impact of Social Structure on Economic Outcomes", republished from the Winter 2004 *Journal of Economic Perspectives* (Vol 19 Number 1, pp. 33-50).
* "Structure and tie strengths in mobile communication networks" A study by J.-P. Onnela, J. Saramaki, J. Hyvonen, G. Szabo, D. Lazer, K. Kaski, J. Kertesz, and A.-L. Barabasi, which confirms Granovetter's hypothesis in a mobile communication network.


## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:סוציולוגים אמריקאים
קטגוריה:סגל אוניברסיטת סטנפורד
קטגוריה:סגל אוניברסיטת ג'ונס הופקינס
קטגוריה:חברי האקדמיה האמריקאית לאמנויות ולמדעים
קטגוריה:סגל אוניברסיטת נורת'ווסטרן
קטגוריה:סגל אוניברסיטאות ומכללות בארצות הברית
קטגוריה:בעלי תואר דוקטור מאוניברסיטת הרווארד
קטגוריה:זוכי מלגת גוגנהיים
קטגוריה:בוגרי אוניברסיטת פרינסטון
קטגוריה:אמריקאים שנולדו ב-1943
מחנה ישראל (מעברה)

250px|ממוזער|מחנה ישראל, 1950
שמאל|ממוזער|250px|מבט על המעברה - מחנה ישראל
שמאל|ממוזער|250px|הרחוב הראשי במעברת מחנה ישראל
**מחנה ישראל** היה מגדולי מחנות העולים ומעברות העולים בישראל, שכן צפונית לעיר לוד ומזרחית לכביש לוד - פתח תקווה. מועצה מקומית לשעבר (בשנים 1965-1957). כיום שטח המעברה נמצא בתוך מתחם התעשייה האווירית לישראל.

## תולדות המקום
במלחמת העולם השנייה הוקם במקום מחנה של הצבא הבריטי שנקרא **מחנה דומסטיק**. במחנה חנה גם הצבא האמריקני. לאחר קום המדינה הוקמה בשטח המעברה שנקראה על שם ישראל שחורי ממפקדי ההגנה החשובים, שנהרג במלחמת העצמאות באזור בעלותו על מוקש, מזרחית למעברה.

לאחר שנים רבות של פעילות אינטנסיבית נסגרה המעברה באופן רשמי בשנת 1965, אולם עד סוף שנות השבעים נשארו במקום מספר משפחות. השטח של מחנה ישראל נמסר לידי התעשייה האווירית לישראל, אשר בנתה בתחומה חלק ממפעליה.
שרידי מבנים של המחנה הצבאי אשר כונו צריפי ניסן עמדו במקום עד לתקופה האחרונה. במקום גם מצוי מבנה של תחנת רכבת.

## ראו גם
* זאב וילנאי, **היישובים בישראל**, הוצאת דבר, תשי"א.

## קישורים חיצוניים

* 

## הערות שוליים

קטגוריה:בסיסי הצבא הבריטי בארץ ישראל
קטגוריה:מעברות
קטגוריה:מחנות עולים
קטגוריה:ישראל: מועצות מקומיות לשעבר
איוואן סרצימיר, קיסר בולגריה

**איוואן סְרַצִימִיר** (בבולגרית **Иван Срацимир**; 1324–1397) היה צאר וידין (כיום - מחוז וידין, מחוז מונטנה ושטחים נוספים) שבאימפריה הבולגרית השנייה בין השנים 1356-1397.

## חייו
סרצימיר נולד ב-1324 בלובץ'. הוא היה בנו של איוואן אלכסנדר ואשתו הראשונה תאודורה, נסיכת ולאכיה. ב-1337, הכתיר אביו אותו ואת אחיו איוואן אסן הרביעי כצארים, וסרצימיר קיבל את השליטה בעיר וידין, בה שלט עד 1397. ב-1349 וב-1355 נפלו אחיו איוואן אסן הרביעי ומיכאיל אסן הרביעי בקרבות נגד העות'מאנים, ומעמדו בין היורשים השתפר.

אביו של סרצימיר, איוואן אלכסנדר, נישא פעם נוספת ליהודיה מומרת מווליקו טרנובו, ולשניים נולדו לפחות שני בנים. ב-1356 הכתיר איוואן אלכסנדר אחד מהם, איוואן שישמן כצאר. מהלך זה הוביל להתרחקותו של איוואן סרצימיר מאביו. הוא כונן בווידין צארות עצמאית וכרת ברית עם ולאכיה, לאחר שנישא להנה, בתו של הנסיך ניקולאה אלכסנדרו.

ב-1365 כבש לאיוש הראשון, מלך הונגריה את וידין ואיוואן ובני משפחתו נשבו ושהו כארבע שנים במצודת חומניק, בסמוך לעיירה הקרואטית בוסילייבו של ימינו. במהלך שביו נאלץ סרצימיר לעזוב את הנצרות האורתודוקסית ולהיות קתולי.

בשנת 1369, הסכימו ההונגרים שיחזור לווידין כווסאל, תמורת תשלום כספי וויתורים טריטוריאליים. ב-1388 פלשו העות'מאנים לבולגריה, ולאחר מותו של איוואן שישמן ב-1395 היה לצאר של בולגריה כולה. הוא קיווה כי מסע צלב שהנהיג זיגמונד, קיסר האימפריה הרומית הקדושה ישחרר את בולגריה מידי העות'מאנים, אך לאחר ניצחון העות'מאנים בקרב ניקופוליס ב-25 בספטמבר 1396 אפסו תקוותיו. ב-1397 כבשו העות'מאנים גם את וידין, סרצימיר נפל בשבי ומת באותה שנה. בנו, קונסטנטין השני ירש רק חלק מהטריטוריה בה שלט אביו.

## לקריאה נוספת

* John V.A. Fine, Jr., The Late Medieval Balkans, Ann Arbor, 1987


## קישורים חיצוניים

קטגוריה:קיסרי האימפריה הבולגרית השנייה
קטגוריה:ילידי 1324
קטגוריה:נפטרים ב-1397
מסוטאצו אוימה

**מסוטאצו אויאמה** (יפנית: 大山 倍達; 27 ביולי 1923 – 26 באפריל 1994) היה מייסד שיטת קיוקושין קראטה.

## ביוגרפיה
אוימה נולד בקוריאה, והחל ללמוד את תורת ה"קמפו" הקוריאני בגיל 9. סיים גמנסיה בסיאול בשנת 1938 ובא ליפן ללמוד בבית ספר לתעופה. תחילה התמסר לג'ודו, אך מאוחר יותר העדיף את הקראטה. 

התקדמותו הייתה כה מפתיעה עד שבגיל 17 כבר היה בעל חגורה שחורה דאן 2, ובגיל 22 דאן 4.
ב-1947 זכה אויאמה באליפות הקראטה של יפן, ובחר לשנות כיוון ולהתבודד בהרים תחת משמעת פיזית חמורה. ב-1952 הדהים רבבות בארצות הברית בקרבות קראטה נגד מתאגרפים ומתאבקים מקצועיים. לאחר שנה, ביפן, לחם בידיים ריקות נגד פר בעל קרניים בקוטר 10 סנטימטרים. לאחר קרב אימים, תלש אוימה את אחת מקרני החיה מן השורש. בחייו נלחם ב-52 פרים - 3 מהם הוכו על ידו למוות ו-48 קיפחו את קרניהם. עוד לא קם איש המסוגל לנפץ ערימה של 30 רעפי גג או שתי לבנים במכת יד אחת. הוא שבר קוביות קרח ענקיות, לוחות עץ ועוד.
לאחר שהדגים את יכולתו בכל רחבי תבל בהפגינו את כישוריו, הוקמו מכוני אימון בכל רחבי תבל.
ב-1965 נפתח ה"הונבו" -(המועדון המרכזי). כיום ישנם נציגויות קיוקושין בכל העולם.

סביב אוימה נקשרו סיפורים רבים. מסופר עליו שבתקופת התבודדותו בהרים נהג לעמוד כל יום מול עץ ובמשך שבע שעות עמד בתנוחת אקיווידא'ץ והכה בו באגרופיו. לאחר מספר שנים העץ התייבש ומת.יש האומרים כי היה איש שניסה לדקור את אוימה ואוימה הרג אותו בעזרת מכה אחת בלבד. עוד מסופר, שכדי לחזק את מכת האגרוף מסמר אוימה את מפרקי האצבע והאמה בשתי ידיו במקום חיבורם לכף היד ויצר בכך עצם מאוחה שנתנה אפקט חזק יותר לאגרוף. הוא התבסס על מכת אגרוף עוצמתית כדי לנצח בנוק אאוט כל קרב שהשתתף בו. באחד האירועים המפורסמים בחייו ערך במשך שלשה ימים 300 קרבות, 100 ליום, ובכולם ניצח בנוק אאוט. השיטה שלו התבססה על "משחק" עם היריב והסטת תנועותיו עד שהיה מוצא הזדמנות נוחה להיכנס, ואז היה חודר עם אגרוף מחץ שהיה מסיים את הקרב.

באליפות שנערכה ביפן בנשיאותו ב-1975 השתתף גם דניס הנובר.

כאשר מת החזיק אויאמה ב:
* חגורה שחורה דאן 10 בקיוקושין קאי.
* חגורה שחורה דאן 6 בגוג'ו ריו.
* חגורה שחרה דאן 4 בשוטוקאן.
* חגורה שחורה דאן 4 בג'ודו.

## קישורים חיצוניים

* 

* Karate Profiles
* International Karate Organization
* Kyokushin Karate – Adnan Tarsha
* Mas Oyama, founder of kyokushin karate
* Sosai Mas Oyama
* BlackBelt Magazine, Article
* Mas Oyama's Life and History
* Jacques Sandulescu and Mas Oyama
* World Oyama Karate Official Site
* Mas Oyama Honored in Korea
* Kyokushin Karate Community
* Homepage of Cameron Quinn's book The Budo Karate of Mas Oyama
* Books list on Google Books
* Biography of Sosai Masutatsu Oyama
* Mas Oyama in America


קטגוריה:בוגרי אוניברסיטת ואסדה
קטגוריה:אמני לחימה דרום קוריאנים
קטגוריה:ספורטאים דרום קוריאנים
קטגוריה:מקבלי עיטור מסדר ההצטיינות של הרפובליקה של פולין
קטגוריה:יפנים שנולדו ב-1923
קטגוריה:יפנים שנפטרו ב-1994
בורג ארכימדס

שמאל|ממוזער|250px|מודל של בורג ארכימדס
**בורג ארכימדס** הוא מכונה שהומצאה בשנת 234 לפני הספירה, ותפקידה היה שאיבת מים ממקווה מים נמוך, לצורך השקיה. ההמצאה מיוחסת למתמטיקאי ולממציא ארכימדס.

## אופן הפעולה
ברגי ארכימדס קיימים בשתי תצורות עיקריות:
* כזו שבה מערכת של כפות מלופפת סביב ציר מרכזי, כדוגמת בורג פשוט בעל להבים מכופפים לכיוון אחד.
* כזו שבה בורג בעל להבים ישרים נתון בתוך צינור חלול. מכונה זו היא מעין מישור משופע, כרוך סביב ציר מרכזי. 
את הבורג ניתן לסובב (ידנית, או באמצעות טחנת רוח). כאשר הכף התחתונה של הבורג מסתובבת, היא אוספת מים. בהמשך הסיבוב, כמות המים שנלכדה על ידי הכף מחליקה במעלה הצינור, עד שהיא מגיעה לקצהו העליון, ונשפכת שם לתוך מערכת ההשקיה. 
[שמאל|ממוזער|250px|בורג ארכימדס עם להבים בעלי מעקה מאזור  נהר ה[ריין, שבגרמניה]]
250px|ממוזער|שמאל|מזרקת בורג ארכימדס בכיכר ספרא בירושלים

הבורג מן הסוג הראשון, שהוא קרוב משפחה לגלגל הכפות או למערכת דליים, אינו מאבד מים במהלך השאיבה. לעומת זאת, כמות המים שניתן לשאוב בו בכל סיבוב קטנה יחסית. את הבורג מן הסוג השני ניתן להרכיב בשני אופנים:
* הצינור קבוע במקומו, והבורג מסתובב בתוכו. במקרה זה אין צורך באטימה מוחלטת של להבי הבורג בתוך הצינור, ומספיק שהלהבים יהיו סמוכים לגוף הצינור. באופן זה, כמות המים המטפטפת בכל שלב קטנה יחסית, ובמהלך פעולה רצופה מושג שיווי משקל שבו הנצילות האנרגטית סבירה.
* הצינור מולחם ללהבי הבורג, ומסתובב עמו בחטיבה אחת. חוקרים אחדים משערים שמתקן מסוג זה, יצוק ברונזה, שימש להשקיית הגנים התלויים בבבל של סנחריב. בציורים מתקופת יוון ורומי נראים ברגים המונעים על ידי סיבוב הצינור ההיקפי, ובאופן זה צריך הבורג להיות מחובר לצינור.

## שימושים בבורג ארכימדס
כיוון שניתן להעלות חומר או להעבירו ממקום למקום, מלבד השימוש העיקרי, להשקיה, נעשה שימוש בבורג ארכימדס ליישומים שונים, מלבד העלאת מים:
*לצורך ייבוש שטחי מים בהולנד, נסגר אזור ימי רדוד במערכת סכרים, והמים נשאבים ממנו החוצה. 
* מפעלים בהם נדרשת העלאה של זרעים
*מערכות הזנה בלולים
* מפוחי שלג
* מערבלי בטון 
*טיפול במי שופכין
*מכונות כביסה רציפה
* ליצירת קידוחי עומק (כדוגמה ליצירת קיר שיגומים)
* מדחסי אוויר

## לקריאה נוספת

* P. J. Kantert: "Manual for Archimedean Screw Pump", Hirthammer Verlag 2008, .
* P. J. Kantert: "Praxishandbuch Schneckenpumpe", Hirthammer Verlag 2008, .
* ''The Turn of the Screw: Optimal Design of an Archimedes Screw'', by Chris Rorres, PhD.''


## קישורים חיצוניים

* 

## הערות שוליים

קטגוריה:משאבות
קטגוריה:מים
קטגוריה:ברגים
קטגוריה:מכונות פשוטות
קטגוריה:ארכימדס
קטגוריה:יוון: המצאות
סוכנות החלל האיראנית

**סוכנות החלל האיראנית** (בפרסית: **سازمان فضایی ایران**, סָאזְמָאנֶ-ה פַזָאאִיֶ-ה איראן) היא הגוף באיראן המתאם והמבצע את הפרויקטים השונים של המדינה בתחום החלל. הסוכנות כפופה למועצת החלל של איראן שמתווה את מדיניות איראן בתחום החלל; בראשה עומד נשיא איראן.

## פעילות בתחום הלוויינות

סוכנות החלל של איראן מתאמת שיתופי פעולה בינלאומיים (ובהם עם איטליה, רוסיה וסין) בתחום פיתוח, ייצור ושיגור של לוויינים. 

*הלוויין האיראני הראשון, "סינה 1", פועל בחלל מאז 2005. 
*הלוויין שנבנה באיטליה, "מסבאח", טרם שוגר. 
*אומיד, לוויין ראשון שנבנה באיראן ושוגר על ידיה, סיים פעולתו בחלל.
*ראסאד 1, לוויין זעיר עם מטע"ד צילום, שוגר בשנת 2011.
*נאביד, גרסה מתקדמת יותר של אומיד, שוגר ב-2012.
*פג'ר, לוויין עם מטע"ד צילום פשוט, שוגר בפברואר 2015.
*טולוע, לוויין תצפית ששוגר במהלך 2013.
*לוויין תקשורת גדול בשם "זוֹהרֶה" הוזמן על ידי איראן ברוסיה, אך טרם ידוע מועד שיגורו לחלל.
*זאפאר
*Autsat
*תאדביר - לוויין תצפית שמטרותיו הן חישה מרחוק של כדור הארץ.

## פעילות בתחום המשגרים
לאיראן שני משגרי לוויינים מפיתוח עצמי:
*סאפיר - שיגר בהצלחה את הלוויין אומיד.
*סימורג - הוצג בפברואר 2010, טרם שוגר. 

מרכז החלל סמנאן הוא אתר השיגורים לחלל של המשגרים האיראניים.

## קישורים חיצוניים

* 

* מידע כללי על תוכנית החלל האיראנית 

קטגוריה:תוכנית החלל האיראנית
איראן
המכון הקוריאני לחקר התעופה והחלל

שמאל|ממוזער|250px|איור של משגר הלוויינים הקוריאני
**המכון הקוריאני לחקר התעופה והחלל** (בקוריאנית: **한국항공우주연구원**, באנגלית: The **Korea Aerospace Research Institute**, בראשי תיבות: **KARI**) משמש כמכון מחקר של סוכנות החלל של קוריאה הדרומית: מינהל האוויר והחלל הדרום קוריאני (Korea AeroSpace Administration, בראשי תיבות: KASA). המכון נוסד בשנת 1981 ומתקניו ממוקמים בסמוך לעיר טג'אן.

## פעילות בתחום המשגרים
מספר משגרי לוויינים מפותחים על ידי המכון, ומטרתם לספק לקוריאה כושר שיגור עצמאי של לוויינים קטנים למסלול נמוך סביב כדור הארץ.
המשגר, KSLV-1 ביצע את שיגור הבכורה ב-25 באוגוסט 2009 ממרכז החלל נרו. השיגור נכשל כי המשגר לא הצליח להגיע למסלול.
*ניסיון שני לשגר לוויין באמצעות משגר זה נערך ב-10 ביוני 2010. עקב תקלה התפוצץ הטיל כ-137 שניות לאחר ההמראה, ככל הנראה בגלל כשל במנוע השלב השני.
*ניסיון שלישי מוצלח התבצע ב-20 בינואר 2013, ובזכותו הצטרפה קוריאה הדרומית ל"מועדון החלל", קבוצת המדינות בעלות יכולת עצמאית לשיגור לוויינים.

בשנת 2021 החלו שיגורים של משגר נורי שכולו תוכנן ונבנה בקוריאה הדרומית.

## פעילות בתחום הלוויינים
קוריאה הדרומית מפעילה מספר לוויינים שפותחו במכון. לוויין תצפית מתקדם שוגר לחלל בשנת 2006 כשהוא נושא מצלמת חלל מתוצרת החברה הישראלית אל-אופ. קוריאה הדרומית מפעילה גם לוויין תקשורת מתקדם המספק שירותי תקשורת אזרחיים וביטחוניים כאחד.

בשנת 2022 שוגרה משימה לכיוון הירח - מקפת דאנורי.

## פעילות בתחום התעופה
המכון עוסק בפיתוח של כלי טיס בלתי מאוישים מסוגים שונים, ספינות אוויר ומסוקים.

## תוכניות חלל מאוישות
קוריאה הכשירה שני אסטרונאוטים, באמצעות סוכנות החלל של רוסיה. אי סו-יון, אסטרונאוטית קוריאנית, שוגרה לחלל באמצעות חללית סויוז רוסית במשימת סויוז TMA-12 בשנת 2008, והייתה לקוריאנית הראשונה בחלל. באוגוסט 2014, הכריזה קוריאה כי התוכנית מושהת לאחר פרישתה של אי סו-יון מסיבות אישיות.

## קישורים חיצוניים

* 

* דף הבית של המכון הקוריאני לחקר התעופה והחלל

## הערות שוליים

קוריאה
קטגוריה:תוכנית החלל הדרום קוריאנים
קטגוריה:קוריאה הדרומית: תעופה
נסיך שבע

**נסיך-שבע** הוא משחק קלפים המיועד לשני שחקנים ומעלה. למשחק זה קיימת גם גרסה נוספת הנקראת שישיות.

לכל קלף יש את ערכו המספרי למעט ג'וקר שהוא חצי נקודה, ונסיך ושבע שערכם 0 נקודות, ומכאן המקור לשם המשחק "נסיך-שבע".
המנצח במשחק הוא מי שבסוף המשחק סכום הערכים שמייצגים קלפיו יהיה בעל הערך הנמוך ביותר.

## מהלך המשחק
* בתחילת המשחק, ליד כל שחקן מניחים קלף אחד הפוך שיישאר לידו במהלך המשחק. אסור לשחקנים להסתכל בקלף זה.
* לאחר מכן, מחלקים לכל שחקן חמישה קלפים, שמהם הוא בוחר ארבעה, וגם הם יישארו הפוכים כך שאף שחקן לא יסתכל בהם (בנפרד מהקלף הראשון).
* לאחר מכן, לכל שחקן מותר להציץ בשני קלפים (המונחים לידו) בלבד, אולם אסור לו לשנות את הסדר שבו הם מונחים. לאחר שכל השחקנים ראו שניים מקלפיהם, מניחים את שאר הקלפים שלא חולקו במרכז, כשגבם כלפי מעלה. זוהי ה"קופה".
* קובעים איזה שחקן יתחיל, וממנו השחקנים ימשיכו לשחק בכיוון השעון.
* השחקן הראשון ייקח את הקלף העליון מהקופה כך שרק הוא יראה אותו, וכעת יש בידו שתי אפשרויות - או להחליף קלף זה באחד מארבעת הקלפים ההפוכים המונחים לידו כך שהקלף שיוחלף יונח גלוי בקופה חדשה, או להניחו גלוי בקופה חדשה, והתור יעבור לשחקן הבא.
* כעת, השחקן השני יכול לבחור אחת משתי הפעולות:
** לקחת את הקלף העליון מהקופה של הקלפים הגלויים, ולהחליפו באחד מקלפיו ההפוכים, כאשר הקלף ההפוך שיוחלף יונח בראש הקופה הגלויה.
** לקחת את הקלף העליון מהקופה (בה הקלפים הפוכים) ואז הוא יכול לבחור האם להחליף את הקלף שלקח באחד מארבעת קלפיו ההפוכים ולהניח את הקלף שיוחלף בראש הקופה הגלויה, או להניחו בראש הקופה שקלפיה גלויים. לאחר שסיים את תורו, התור יעבור לשחקן הבא, שבידו אותן אפשרויות שהיו לשחקן השני.
* ישנן שתי דרכים לסיום המשחק:
** דרך ראשונה: כל הקלפים מהקופה בה גב הקלפים כלפי מעלה נגמרים.
** דרך שנייה: כל שחקן בתחילת תורו, אם הוא חושב שהערך של קלפיו ההפוכים נמוך מהערך של קלפיהם של שאר השחקנים, רשאי להגיד:"**נסיך שבע**", באומרו זאת המשחק ייגמר.
לאחר שהמשחק נגמר, כל שחקן הופך את קלפיו, (כולל הקלף ההפוך שהונח בצד), ומחשב את הערך שלהם. השחקן שהערך של קלפיו הוא הנמוך ביותר, מנצח במשחק.

## הערות שוליים

קטגוריה:משחקי קלפים
מודעת דרושים

שמאל|ממוזער|מודעת "דרושים" הפונה לבני שני המינים
בתהליך גיוס עובדים,**מודעת דרושים** היא מודעה המפרסמת את דבר קיומה של משרה פנויה ומבקשת מועמדים בעלי כישורים מתאימים לאיוש המשרה.

מודעות הדרושים נהוג לפרסם בעיתונות, ובעיתונים הגדולים יש מוספים מיוחדים של מודעות דרושים. יש מעט עבודות המראות את ההצדקה הכלכלית לשימוש במודעות דרושים לטובת גיוס עובדים. פרופסור ענת רפאלי, במסגרת עבודה בפקולטה למדעי הנתונים וההחלטות (לשעבר הפקולטה להנדסת תעשייה וניהול) בטכניון ערערו את הכדאיות הכלכלית של שימוש במודעות דרושים והציגו היבטים אחרים ותועלות אחרות של מודעות דרושים, כגון יחסי ציבור וחיברות מועמדים לעבודה.

עם התפתחות האינטרנט החלו בפרסום מודעות דרושים באינטרנט, באתרים המיוחדים לכך או כחלק מהאתר של המפעל המפרסם את המודעה. אתר Indeed.com פעול ביותר מ-60 מדינות לרבות ישראל. מנוע חיפוש המתמקד במודעות "דרושים" מאפשר לדורש עבודה לאתר את המודעות המתאימות לו.

במקצועות שבהם יש ביקוש גדול לעובדים משמשים לכך גם שלטי חוצות ותשדירי פרסום ברדיו ובטלוויזיה.

חוק שוויון ההזדמנויות בעבודה מחייב את ניסוח המודעות "בלשון זכר ובלשון נקבה, בין ביחיד ובין ברבים", וכן אוסר על אפליית מועמדים על רקע מינם, נטייתם המינית, מעמדם האישי, הריון, טיפולי פוריות, טיפולי הפריה חוץ-גופית, היותם הורים, גילם, גזעם, דתם, לאומיותם, ארץ מוצאם, מקום מגוריהם, השקפתם, מפלגתם או שירותם במילואים.

בתיקון לחוק העונשין מיוני 2018 נאסר פרסום הצעה לעסוק בזנות.

## קישורים חיצוניים

* 
* פרסום הצעות עבודה מפלות ואסורות, "פורטל זכויות העובדים", 22 ביוני 2015
* כתיבה נכונה של מודעת דרושים, באתר "HRus", 3 בינואר 2016
* 

## הערות שוליים

קטגוריה:שוק העבודה
קטגוריה:מודעות
מאדוויין

**מאדוויין** (באנגלית: **Mudvayne**) היא להקת נו-מטאל מפאוריה, אילינוי. הלהקה נוסדה ב-1996 על ידי הסולן צ'אד גריי, הגיטריסט גרג טריבט, המתופף מאטיו מקדונאג והבאסיסט שון ברקלי, שב-1998 הוחלף בידי ריאן מרטיני. הלהקה פרצה לתודעה בזכות להקת סליפנוט.

## דיסקוגרפיה
* 1997 - "Kill, I Oughtta" - דמו
* 2000 - "L.D. 50" - אלבומם הראשון של הלהקה באורך מלא
* 2001 - "The Beginning of All Things to End" - אלבום שני שהוא הוצאה מחדש של אלבום הדמו
* 2002 - "The End of All Things to Come" - אלבומם השלישי
* 2005 - "לוסט אנד פאונד" - אלבום מצליח של הלהקה. סינגל ממנו הופיע בפסקול הסרט "המסור 2".
* 2009 - "mudvayme"- האלבום החמישי והאחרון שהלהקה הוציאה לפני שהתפרקה.

## קישורים חיצוניים

* 

קטגוריה:להקות רוק אמריקאיות
קטגוריה:להקות מטאל אלטרנטיבי
קטגוריה:להקות נו מטאל
קטגוריה:להקות שהוקמו בשנת 1996
קטגוריה:להקות שהתפרקו בשנת 2010
אן דה פיסלה

**אן דה פיסלה, דוכסית אטאמפ** (בצרפתית: **Anne de Pisseleu, duchesse d'Étampes**; 1508 לערך - 1580 לערך) הייתה המאהבת של פרנסואה הראשון מלך צרפת.

## ביוגרפיה
אן הייתה בתו של גיום דה פיסלה, אציל מחבל פיקרדי שבצפון צרפת, שהיה ממונה על המים ועל היערות מטעם מלך צרפת. ב-1522 הגיעה לחצר המלכות כאחת ממשרתותיה של לואיזה, נסיכת סבויה, אמו של המלך פרנסואה הראשון. ב-1526, אחרי שהמלך שב משביו במדריד, הפכה למאהבתו.

אן דה פיסלה נחשבה ליפה, חכמה ותרבותית, והצליחה לשמור על מעמדה כמאהבתו של פרנסואה הראשון עד מותו למרות נישואיו. פרנסואה הראשון נישא ללאונור מאוסטריה ב-4 ביולי 1530, אחרי שאשתו הראשונה קלוד, בתו של לואי השנים עשר מלך צרפת, נפטרה ב-1524. ב-1533 המלך השיא את אן דה פיסלה לז'אן הרביעי דה ברוס, והעניק לו את התואר "דוכס אטאמפ". באמצעות נישואים אלה הפכה דה פיסלה לדוכסית אטאמפ.

השפעתה של אן כדוכסית אטאמפ הייתה גדולה בעיקר בעשור האחרון למלכותו של פרנסואה הראשון. היא תמכה באדמירל דה שאבו נגד המפקד העליון של הצבא הצרפתי, אן דה מונמורנסי, שנתמך על ידי דיאן דה פואטייה, מאהבתו של יורש העצר אנרי (לימים אנרי השני מלך צרפת). היא עודדה רעיונות חדשים והייתה חברתה של מרגריט מנווארה, אחות המלך, שהייתה פטרוניתם של סופרים ושל משוררים.

ב-1547, אחרי מותו של פרנסואה הראשון, והכתרתו של אנרי השני למלך צרפת, דוכסית אטאמפ גורשה מחצר המלכות בבושת פנים על ידי דיאן דה פואטייה. התכשיטים שהעניק לה המלך פרנסואה הראשון נלקחו ממנה והיא הואשמה בבגידה.

הדוכסית המושפלת פרשה לנחלותיה והפכה לפרוטסטנטית. היא נפטרה ככל הנראה ב-1580, אחרי שהייתה רחוקה מעיני הציבור במשך 33 שנה.

## קישורים חיצוניים

קטגוריה:דוכסים צרפתים
קטגוריה:בית ולואה
קטגוריה:נשים צרפתיות במאה ה-16
קטגוריה:ילידות 1508
קטגוריה:נפטרים ב-1580